**2. pielikums**

**Valdības sociālo un sadarbības partneru un Labklājības ministrijas viedoklis par konceptuālā ziņojuma "Priekšlikumi diferencētā neapliekamā minimuma ieviešanai, kompleksi izvērtējot iedzīvotāju ienākuma nodokļa atvieglojumus un darbaspēka nodokļu sloga mazināšanu" piedāvātajiem priekšlikumiem**

**Valdības sociālie un sadarbības partneri**[[1]](#footnote-1) vienoti iebilda ierosinājumam ieviest diferencētu ar IIN neapliekamo minimumu, norādot, ka piedāvātais modelis nerisina situāciju mazo algu saņēmējiem, nepaaugstina viņu ienākumus. Gluži otrādi, daļai strādājošo darba samaksa pat samazināsies vai arī šo naudu viņi saņems tikai nākamā gada laikā, palielinot spriedzi sabiedrībā un neradot labumu cilvēkiem, kuriem tas tiešām būtu vajadzīgs. Piedāvātais modelis nesamazina brīvā tirgus dalībniekiem darbaspēka izmaksas, kas ir izšķirošs faktors esošo darba vietu saglabāšanai un jaunu radīšanai Latvijas teritorijā. Attiecīgi ieviešot diferencētu ar IIN neapliekamo minimumu būtiski palielināsies administratīvais slogs mazo algu saņēmējiem un valsts pārvaldei.

Sociālie partneri neatbalsta Finanšu ministrijas piedāvāto progresivitātes principu integrēšanas modeli Latvijas nodokļu sistēmā, tā vietā tie aicina turpināt konsekventi ievērot likumā noteikto virzību uz IIN likmes samazināšanu par vienu procentpunktu 2016.gadā, kā arī izvērtēt iespēju palielināt atvieglojumus par apgādājamiem bērniem, īpaši ģimenēs, kur ir vairāk nekā divi bērni.

**Labklājības ministrija** konceptuāli atbalsta pieeju par diferencētā neapliekamā minimuma noteikšanu, taču neatbalsta ziņojumā ietverto risinājuma pirmo variantu, kas paredz ar 2016.gadu ieviest diferencēto IIN neapliekamo minimumu gada griezumā.

Labklājības ministrija uzskata, ka:

*Pirmkārt*, piedāvātais risinājums, kas paredz veikt iedzīvotāju ienākumu pārrēķinu gada beigās, vienlaikus nozīmē, ka samazināsies personas ikmēneša ienākumi no algota darba ne tikai tiem darba ņēmējiem, kuriem ir relatīvi augsts atalgojums, bet arī tiem, kuriem tas ir relatīvi zems. Attiecīgi mēneša griezumā vērtējot, tiks pasliktināta situācija iedzīvotājiem ar zemiem ienākumiem no algota darba (ar algu zem vidējās), ja salīdzina ar esošo situāciju, jo tādējādi tiks ietekmēta mājsaimniecību spēja norēķināties par līdzšinējām ikmēneša vajadzībām. Tāpēc Labklājības ministrija, paužot atbalstu diferencētā neapliekamā minimuma ieviešanai, neatbalsta risinājumu, kas samazina ikmēneša ienākumus iedzīvotājiem ar zemiem vai vidēji zemiem ienākumiem.

*Otrkārt*, ieviešot diferencētu neapliekamo minimumu, var rasties situācija, ka personai samazinātie ikmēneša ienākumi var dot tiesības pretendēt uz ienākumu testēto sociālo palīdzību[[2]](#footnote-2). Veicot ienākumu pārrēķinu gada beigās, pastāv risks, ka personas vidējie ikmēneša ienākumi bija virs mēneša minimālo ienākumu līmeņa, kas attiecīgajā gadījumā nedotu tiesības pretendēt uz sociālo palīdzību. Tādējādi minētā norma var ne tikai palielināt sociālās palīdzības saņēmēju skaitu, attiecīgi palielinot arī pašvaldību un valsts izdevumus pabalstiem un pakalpojumiem, bet arī radīt nevēlamu tiesiskās paļāvības precedentu, kad indivīdam, paļaujoties uz valsts noteiktām tiesībām saņemt konkrētu pabalstu vai pakalpojumu, var pēctecīgi rasties nelabvēlīgas sekas, ja indivīds pēc ienākumu pārrēķina nebūs bijis tiesīgs šādus ienākumu pabalstus vai pakalpojumus saņemt.

Finanšu ministrs J.Reirs

12.08.2015.

492

Finanšu ministrijas Nodokļu analīzes departamenta

Nodokļu politikas stratēģijas nodaļas vadītāja

Ieva Kodoliņa-Miglāne 67 083 902

[Ieva.Kodolina-Miglane@fm.gov.lv](mailto:Ieva.Kodolina-Miglane@fm.gov.lv)

1. *Valdības* *sociālie un sadarbības partneri* - Latvijas Tirdzniecības un rūpniecības kamera, Latvijas Brīvo Arodbiedrību savienība, Latvijas Darba devēju konfederācija un Latvijas Pašvaldību savienība. [↑](#footnote-ref-1)
2. Ģimene (persona) ir atzīstama par trūcīgu, ja tās vidējie ienākumi katram ģimenes loceklim mēnesī pēdējo triju mēnešu laikā nepārsniedz 128,06 euro (atbilstoši Ministru kabineta 2010.gada 30.marta noteikumiem Nr.299 „Noteikumi par ģimenes vai atsevišķi dzīvojošas personas atzīšanu par trūcīgu"). [↑](#footnote-ref-2)